Diari Oficial de la Generalitat Valenciana


Sumari del DOGV 2707, del 12-03-1996 (1996/837648)

ORDRE de 1 de març de 1996 de la Conselleria d'Indústria i Comerç, sobre concessió d'ajudes en matèria d'artesania.
-------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/03/01/(5)/dof/vci/html**

### Dades del document

Número de DOGV
:   2707

Data del DOGV
:   12-03-1996

Secció del DOGV
:   DISPOSICIONS GENERALS

Número del document
:   1996/837648


Data del document
:   01-03-1996

Organisme emissor
:   Conselleria d'Indústria i Comerç

Tipus de document
:   Ordre

Anàlisi jurídica

ORDRE de 1 de març de 1996 de la Conselleria d'Indústria i Comerç, sobre concessió d'ajudes en matèria d'artesania.   
La Comunitat Valenciana, d'acord amb el que preveu l'article 31.18 de l'Estatut d'Autonomia, té atribuïdes competències exclusives en matèria d'artesania. En l'exercici d'aquestes competències és procedent establir un règim d'ajudes que tendisca a aconseguir una articulació més efectiva de les ajudes públiques oferides per l'administració autonòmica envers aquest sector productiu, tenint en compte que l'artesania constitueix un factor important del desenvolupament socioeconòmic de la Comunitat Valenciana.  
Aprovat el PEV III i el Programa Operatiu dictat per al desenvolupament del Marc Comunitari de Suport per a 1994-1999, es considera necessària l'elaboració d'un nou règim d'ajudes a fi d'adaptar-ne la concessió a la finalitat i als objectius establits en aquests.  
Finalment, s'indica que les ajudes que es concedisquen d'acord amb el que preveu aquesta ordre, ho seran en el marc del que disposa l'apartat 3.2 de les directrius comunitàries sobre ajudes estatals a les Pimes, adoptades per la Comissió amb data 20 de maig de 1992 (92/C 213/02) (DOCE 19.08.92)  
En virtut d'això, aquesta Conselleria d'Indústria i Comerç  
ORDENA:  
CAPíTOL I  
Règim d'ajudes  
Article 1. Objecte i àmbit   
1. L'objecte d'aquesta ordre és establir el règim de concessió d'ajudes en matèria d'artesania per a les accions que s'hi indicaran, desenvolupades a la Comunitat Valenciana, d'acord amb les consignacions pressupostàries que per a l'exercici 1996 estableix la Llei de Pressupostos per a la Conselleria d'Indústria i Comerç.  
2. El règim d'ajudes serà d'aplicació tal com determinen els articles següents.  
Article 2. Accions a les quals es pot donar suport  
1. Les ajudes podran anar destinades a les actuacions següents:  
a) Foment de sectors, zones i activitats de preferent interés artesanal, així com aquelles que per l'escassa rendibilitat o dificultats de producció es consideren artesanies en via d'extinció a la Comunitat Valenciana.  
b) Inversions en actius fixos, per a la millora i condicionament de tallers i indústries artesanes, adquisició de maquinària, utillatge, eines, equipament i semblants.   
c) Accions de foment, comercialització i promoció de productes artesans, tant en l'interior com en mercats exteriors, a títol individual o de forma col·lectiva o associada.   
d) Projectes que fomenten la formació professional, tant dels aprenents, com el reciclatge de professionals en actiu, i aquells que asseguren l'aprenentatge i pervivència en el temps de les tècniques d'elaboració artesana.  
A aquest efecte es podran subscriure convenis de col·laboració amb altres òrgans de l'administració, entitats públiques i privades i amb associacions i gremis artesans.  
e) Qualsevol altra activitat, que en matèria de foment de l'artesania coincidisca amb el programa d'actuacions portat a cap per la Direcció General d'Indústria i Energia.  
2. Les ajudes que s'estableixen en aquesta ordre tindran la consideració de subvenció a fons perdut.  
3. Les subvencions concedides tindran una quantia màxima del 30 per cent del cost total de les activitats a realitzar. La subvenció total només es concedirà en casos excepcionals i per a aquelles entitats sense ànim de lucre.  
Article 3. Beneficiaris de les ajudes   
Podran ser beneficiaris de les ajudes:  
a) Els artesans individuals que professionalment desenvolupen l'activitat i estiguen en possessió del Document de Qualificació Artesana.  
b) Les indústries artesanes domiciliades a la Comunitat Valenciana, i que així mateix estiguen en possessió del Document de Qualificació Artesana.  
c) Les associacions professionals d'artesans l'àmbit d'actuació de les quals siga la Comunitat Valenciana, suficientment representatives del sector a criteri de la Direcció General d'Indústria i Energia.  
d) Les institucions tant públiques com privades que plantegen projectes de suport a l'artesania.  
CAPíTOL II  
Procediment  
Article 4. Presentació de sol·licituds i termini  
1. Les sol·licituds per a l'obtenció de les ajudes regulades en aquesta ordre hauran d'adreçar-se a la Direcció General d'Indústria i Energia i es presentaran en l'imprés normalitzat en el Registre General de la Conselleria d'Indústria i Comerç, en els corresponents serveis territorials d'Indústria i Energia o en qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds hauran d'anar acompanyades dels documents que a continuació es relacionen:  
a) Documentació acreditativa i identificativa del sol·licitant; a aquest efecte es considerarà suficient el Document de Qualificació Artesana (DCA) expedit per la Conselleria d'Indústria i Comerç, degudament actualitzat.  
b) Declaració responsable que el sol·licitant es troba al corrent en el compliment de les obligacions fiscals i davant de la Seguretat Social, en el termes previstos en l'Ordre de 7 de gener de 1991, de la Conselleria d'Economia i Hisenda.  
c) Breu memòria descriptiva de l'actuació per a la qual se sol·licita l'ajuda, amb expressió de les fases i terminis de realització, pressupost detallat per partides o factura proforma. En el supòsit d'inversions es programarà l'execució durant l'exercici.  
d) Declaració d'altres ajudes públiques sol·licitades o concedides per al mateix projecte, si n'hi haguera.  
3. Les sol·licituds es presentaran amb anterioritat a la realització del projecte.  
4. Els sol·licitants podran executar els projectes, una vegada presentada la sol·licitud, sense esperar que la concessió de l'ajuda s'hi produïsca i sense que això prejutge la decisió que finalment s'hi adopte.  
5. El termini de presentació de sol·licituds comprendrà des de l'endemà de la publicació d'aquesta ordre en el Diari Oficial de la Generalitat Valenciana fins al 30 de maig de 1996.  
Article 5. Criteris d'avaluació de les sol·licituds  
Per a la concessió de les ajudes es valorarà especialment:  
a) La zona on es trobe ubicada l'activitat en qüestió, d'acord amb els criteris establits per la Direcció General i Energia, després de l'informe previ de la Comissió d'Artesania de la Generalitat Valenciana.  
b) La tradició d'aquesta artesania a la Comunitat Valenciana, així com el perill de desaparició.  
c) El tipus d'actuació a emprendre, valorant-ne el nombre de beneficiaris.  
Article 6. Resolució de la concessió d'ajudes   
1. La Direcció General d'Indústria i Energia podrà demanar al sol·licitant l'aportació addicional d'altres documents o dades complementàries que considere necessaris per a resoldre la sol·licitud presentada.   
2. Després de l'informe previ d'una Comissió Qualificadora, el conseller d'Indústria i Comerç dictarà la resolució de concessió d'ajuda, on es fixarà expressament la quantia i s'incorporaran, si s'escau, les condicions i obligacions que afecten el desenvolupament del projecte. La resolució es notificarà als interessats en els termes previstos en l'article 58 de la Llei 30/92, de 26 de novembre de Règim Jurídic de les Administracions Públiques i del Procediment Administratiu Comú.  
Així mateix, podran establir-se els terminis parcials perquè el beneficiari execute com a mínim un determinat percentatge del projecte i per a la justificació del compliment d'unes altres condicions.  
3. El termini màxim per a resoldre les sol·licituds que es formulen per a la concessió de les ajudes que s'estableixen en aquesta ordre serà de dos mesos, comptadors des de la data de la finalització del termini de presentació de sol·licituds.  
Transcorregut el termini sense que hi haja recaigut resolució, es considerarà desestimada la sol·licitud de concessió d'ajuda en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 7. Resolució d'incidències   
1. L'òrgan competent per a la concessió de les ajudes previstes en aquesta ordre resoldrà les incidències que es produïsquen amb posterioritat a l'esmentada concessió, i especialment els supòsits de:  
- Canvis de titularitat.  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.  
- Modificacions justificades del projecte inicial.  
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.  
2. El beneficiari haurà de comunicar, en qualsevol moment de la vigència de l'expedient, les altres ajudes públiques que haguera obtingut o sol·licitat per al mateix projecte amb posterioritat a la data de presentació de la sol·licitud.  
Article 8. Control de les accions  
1. El Servei d'Artesania realitzarà el control i el seguiment dels projectes per mitjà de les inspeccions que considere necessàries i emetrà el certificat final de conformitat amb els objectius del projecte aprovat, que servirà de base per a la tramitació del corresponent expedient de liquidació de la subvenció concedida.  
2. El beneficiari estarà obligat a sotmetre's a les actuacions de control financer de la Intervenció General, en relació a les subvencions o ajudes concedides.   
Article 9. Liquidació de les ajudes   
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.  
2. A l'efecte del que s'estableix en el punt anterior, els beneficiaris, en el termini d'un mes des de l'execució del projecte o des de les fases previstes, i en tot cas amb anterioritat al 15 d'octubre, i llevat que per circumstàncies concurrents es determine un termini diferent en la resolució de concessió de l'ajuda, hauran de presentar:  
a) Factures de la despesa efectuada, d'acord amb la normativa vigent.  
b) En les subvencions per a inversió, la presentació a més de l'acreditació del pagament per qualsevol de les formes acceptades per la normativa i usos vigents.  
c) Documentació acreditativa que el sol·licitant es troba al corrent del compliment de les obligacions fiscals i davant de la Seguretat Social, en els termes previstos en la Ordre de 7 de gener de 1991, de la Conselleria d'Economia y Hisenda.  
d) Acreditació, si s'escau, del compliment de les obligacions i condicions que s'hagueren establit en la resolució de la concessió de l'ajuda.  
3. No serà subvencionable l'IVA satisfet per l'adquisició de béns i serveis i en general qualsevol impost pagat pel beneficiari.   
Article 10. Pagament anticipat   
Amb caràcter excepcional, es podrà anticipar el pagament de l'ajuda amb anterioritat a la realització del projecte en un 15 per cent per a transferències de capital i en un 40 per cent per a transferències corrents, després de la presentació prèvia per part del beneficiari de l'aval bancari per les quanties anticipades, constituït d'acord amb la normativa vigent, als serveis territorials de la Conselleria d'Economia i Hisenda.  
Article 11. Obligacions del beneficiari  
1. L'alteració d'alguna de les característiques del projecte aprovat, l'incompliment de condicions i terminis establits en la resolució, la no execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en conjunt excedisquen els límits establits, podrà donar lloc a la minoració de la subvenció concedida.  
2. El fet que el beneficiari incomplisca qualsevol dels requisits, condicions i altres circumstàncies que donaren lloc a l'atorgament de la subvenció o la falta de justificació de la realització del projecte, donarà lloc a la incoació pels òrgans competents per a la concessió de les ajudes del corresponent expedient que podrà finalitzar, si s'escau, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
DISPOSICIONS ADDICIONALS  
Primera  
Per a l'exercici 1996, i de conformitat amb el que estableix la Llei 9/95, de 31 de desembre, de Pressupostos de la Generalitat Valenciana, les ajudes previstes en aquesta ordre es finançaran, d'acord amb el crèdit pressupostari disponible per a cada finalitat, a càrrec de la secció, programes, línies i imports globals que a continuació es relacionen:  
Secció 11. Programa 722.10: Ordenació i Promoció Industrial i Energètica.  
Línia 4,03. Codi 135. Import global: 89.446.937 pessetes.  
Línia 7,02. Codi 139. Import global: 25.462.350 pessetes.  
Segona  
En el supòsit que els documents exigits que han d'acompanyar la sol·licitud de concessió d'ajudes ja estigueren en poder de qualsevol del òrgans de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi faça constar la data i l'òrgan o dependència on es presentaren o, si s'escau, s'emeteren, i sempre que no hagen transcorregut més de cinc anys des de la finalització del procediment al qual corresponguen.  
En els supòsits d'impossibilitat material d'obtenir el document, l'òrgan competent podrà exigir-ne al sol·licitant la presentació o, si de cas hi manca, l'acreditació per altres mitjans dels requisits a què es refereix el document.  
DISPOSICIó TRANSITòRIA  
única  
Les sol·licituds de concessió d'ajudes que s'hi hagueren presentat amb anterioritat a l'entrada en vigor d'aquesta ordre es tramitaran i resoldran d'acord amb el que estableix aquesta.  
DISPOSICIó DEROGATòRIA  
única  
Queda derogada l'Ordre de 26 de gener de 1995, de la Conselleria d'Indústria, Comerç i Turisme, sobre concessió d'ajudes en matèria d'artesania.  
DISPOSICIONS FINALS  
Primera  
Es faculta el director general d'Indústria i Energia perquè dicte les disposicions i adopte les mesures que considere oportunes per al desenvolupament i l'aplicació del que disposa aquesta ordre.  
Segona  
Aquesta ordre entrarà en vigor el dia de la publicació en el Diari Oficial de la Generalitat Valenciana.  
València, 1 de març de 1996  
El conseller d'Indústria i Comerç,  
DIEGO SUCH PÉREZ


Còpia Permalink ELI